Diari Oficial de la Generalitat Valenciana


Sumari del DOGV 4073, del 28-08-2001 (2001/7195)

ORDRE de 6 de juliol de 2001, de la Conselleria de Cultura i Educació, per la qual es resolen els expedients d'incorporació, renovació i pròrroga dels concerts educatius amb els centres privats.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4073

Data del DOGV
:   28-08-2001

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2001/7195


Data del document
:   06-07-2001

Organisme emissor
:   Conselleria de Cultura i Educació

Tipus de document
:   Ordre

Correcció d'errades

Anàlisi jurídica

 Descriptors 

:   * València
    * Castelló de la Plana
    * Alacant
    * ensenyament privat

ORDRE de 6 de juliol de 2001, de la Conselleria de Cultura i Educació, per la qual es resolen els expedients d'incorporació, renovació i pròrroga dels concerts educatius amb els centres privats. [2001/7195]
  
Examinats els expedients incoats a instància dels titulars dels centres docents privats sobre incorporació, renovació i pròrroga dels concerts educatius, segons el que s'establix en el Reial Decret 2377/85, de 18 de desembre, pel qual s'aprova el Reglament de Normes Bàsiques sobre Concerts Educatius (BOE de 27 de novembre de 1985) i l'Ordre de 30 de novembre de 2000 (DOGV de 21 de desembre).
  
Ateses les consignacions pressupostàries existents en les línies de subvenció, previstes en els vigents pressupostos de la Generalitat Valenciana per al finançament amb fons públics dels ensenyaments que s'han d'impartir als centres docents privats acollits al règim de concerts educatius.
  
Vist que les direccions territorials de Cultura i Educació han tramitat estos expedients; que la Inspecció Educativa i els directors territorials de Cultura i Educació han emés els informes preceptius, i també les Comissions Territorials de Concerts, en l'àmbit de les seues competències, i que la Direcció General de Centres Docents, després de l'audiència prèvia a l'interessat, ha elevat la proposta corresponent.
  
Atesos la Llei Orgànica 1/1990, de 3 d'octubre, d'Ordenació General del Sistema Educatiu (BOE de 4 d'octubre); la Llei Orgànica 9/1995, de 20 de novembre, de la Participació, Evaluació i el Govern dels Centres Docents (BOE de 21 de novembre), i el Reial Decret 986/1991, de 14 de juny (BOE de 25 de juny), pel qual s'aprova el calendari d'aplicació de la nova ordenació del sistema educatiu, modificat i completat pel Reial Decret 173/1998 de 16 de febrer (BOE de 17 de febrer), i l'Ordre de 8 de juliol de 1998 de la Conselleria de Cultura, Educació i Ciència per la qual s'establix el procés d'implantació dels ensenyaments de règim general regulats per la Llei Orgànica 1/1990 d'Ordenació General del Sistema Educatiu i la progressiva extinció dels ensenyaments mitjans regulats per la Llei General d'Educació de 1970 a la Comunitat Valenciana (DOGV de 27 de juliol).
  
Vistos la Llei Orgànica Reguladora del Dret a l'Educació; el Reial Decret 2.377/1985, de 18 de desembre, pel qual s'aprova el Reglament de Normes Bàsiques sobre Concerts Educatius (BOE de 27 de desembre), modificat pel Reial Decret 139/1989, de 10 de febrer (BOE de 11 de febrer), en allò que no contravinga la citada Llei Orgànica 9/1995, i l'Ordre de la Conselleria de Cultura i Educació de 30 de novembre de 2000 (DOGV de 21 de desembre), per la qual es dicta el procediment a seguir per a sol·licitar l'accés al règim de concerts previstos en la Llei Orgànica 8/1985, de 3 de juliol, en la Comunitat Valenciana, o la renovació, pròrroga o modificació d'estos.
  
Fent ús de les atribucions que em confereix l'article 35 de la Llei de Govern Valencià,
  
ORDENE
  
Primer
  
Aprovar o desestimar, segons el que s'establix per a cadascun dels casos en la columna ?Resolució- de l'annex d'esta ordre, les sol·licituds formulades pels titulars dels centres sobre les següents matèries:
  
a) Accés al règim de concerts educatius.
  
b) Renovació dels concerts educatius subscrits al seu dia entre els centres i la Conselleria de Cultura i Educació.
  
c) Pròrroga de l'autorització i concert provisionals per al primer i segon cicle d'Educació Secundària Obligatòria durant el curs 2001/2002.
  
Tot això, referit als nivells, etapes i cicles, nombre d'unitats expressades i pels motius, en el supòsit de desestimació, que hi indiquen.
  
Segon
  
D'acord amb el que preveu l'apartat seté i la disposició addicional primera i tercera de l'Ordre de 30 de novembre de 2000, de la Conselleria de Cultura i Educació (DOGV de 21 de desembre de 2000), els concerts que es formalitzen per aprovació de la present disposició tindran les següents característiques i durada:
  
- Educació Primària, Especial i Educació Secundària Obligatòria: concert de règim general per a quatre anys, des de l'inici del curs acadèmic 2001/2002.
  
- Educació Preescolar/Infantil 2n cicle, BUP/ Batxillerat i cicles formatius: concert de règim singular, amb les següents durades:
  
\* Educació Preescolar/Infantil 2n cicle: quatre anys des de l'inici del curs 2001/02, sempre que haja obtingut l'autorització per a la seua transformació en centre d'Educació Infantil 2n cicle dins del termini establit per la disposició transitòria cinquena del Reial Decret 1004/1991, modificat per la disposició transitòria quarta del Reial Decret 173/1998, de 16 de febrer.
  
\* Batxillerat: quatre anys, des de l'inici del curs 2001/02.
  
\*Formació Professional específica: quatre anys, des de l'inici del curs 2001/02.
  
\* Formació Professional de 2n grau: un any, aplicat al curs 2001/02, cursos 2n o 3r. de FP de segon grau, segons es tracte d'ensenyaments de règim general o especialitzats.
  
En el cas de Cicles Formatius de grau mitjà o superior, les unitats de primer curs, per les quals ha de considerar-se que s'aprova el concert, seran, per a cada centre, les que s'expressen a l'annex, sempre que, després de la comprovació prèvia de la inspecció educativa, hagen sigut demanats per quinze o més alumnes incloent el periode extraordinari de presentació de sol·licituds.
  
Igualment, les unitats de segon curs dels Cicles Formatius de grau mitjà o superior, destinades exclusivament a la realització de la Formació en Centres de Treball, s'agruparan quan es tracte dels mateixos cicles, o de cicles, la titulació per a impartir els quals siga la mateixa, i sempre que no sobrepassen els 20 alumnes que realitzen la FCT.
  
Els cicles o unitats que no hagen obtingut el nombre mínim d'alumnes, no es consideraran concertats ni constaran en el document corresponent que s'haja de firmar. Dita circumstància serà notificada a la Direcció General de Centres Docents per part de les direccions territorials, abans de l'inici del pròxim curs, a fin que aquella puga redactar la proposta d'ordre on es faça pública la resolució efectiva final.
  
Tercer
  
Els titulars dels centres privats beneficiaris d'una resolució totalment o parcialment estimatòria d'un expedient d'incorporació al règim de concerts educatius o la seua renovació o pròrroga, hauran d'acreditar, amb caràcter previ a la firma del corresponent document administratiu amb la Conselleria de Cultura i Educació, que continuen mantenint la titularitat del centre i que es troben al corrent de les seus obligacions tributàries i davant la Seguretat Social.
  
1. La documentació a aportar, que acredite l'existència de la persona física o jurídica i la circumstància que esta és la titular del centre docent haurà de ser la següent:
  
1.1. Fotocòpia compulsada de la Tarjeta de Persones Jurídiques i Entitats en general, en què conste el codi d'identificació fiscal (CIF) de l'entitat. En el cas que el titular siga una persona física, hi caldrà aportar fotocòpia compulsada del DNI.
  
1.2. Certificació actualitzada (amb un màxim d'antelació d'un mes respecte al moment de la presentació), de la Tresoreria General de la Seguretat Social, acreditativa de la inscripció de l'empresa en la Seguretat Social, amb indicació del nombre de treballadors donats d'alta en la qual hauran de coincidir les dades de l'empresa amb les del titular del centre docent.
  
2. La documentació per a efectuar l'acreditació relativa al fet que el titular del centre es troba al corrent de les seues obligacions tributàries i davant la Seguretat Social haurà de ser la que en cada moment establisca la Conselleria d'Economia, Hisenda i Ocupació fent ús de les seues competències. Així, i segons el que s'establixen en l'Ordre de 30 de maig de 1996 de la Conselleria d'Economia i Hisenda, la documentació que cal presentar amb eixa finalitat és la següent:
  
2.1.Certificació actualitzada de l'administració de la Seguretat Social corresponent, acreditativa del fet que l'entitat titular es troba al corrent de les seus obligacions de Seguretat Social.
  
2.2. Certificació actualitzada de l'Agència Estatal d'Administració Tributària, acreditativa del fet que l'entitat titular es troba al corrent de les seus obligacions tributàries amb la hisenda estatal.
  
2.3. Certificació actualitzada de la Conselleria d'Economia, Hisenda i Ocupació de la Generalitat Valenciana, acreditativa del fet que l'entitat titular es troba al corrent de les seus obligacions tributàries amb la hisenda autonòmica valenciana.
  
2.4. Últim rebut de l'Impost sobre Activitats Econòmiques, referent a l'epígraf corresponent a l'activitat d'ensenyament o, si no se'n disposa, el document d'alta en el citat impost i epígraf. En cas d'haver-ne sigut declarat exempt, caldrà aportar la resolució emesa per l'òrgan corresponent on es reconega la mencionada exempció.
  
Transcorregut un mes des de la notificació de l'ordre, per la qual s'estima totalment o parcialment la incorporació d'un centre al règim de concerts o la pròrroga, renovació o modificació del concert, sense haver presentat sense causa justificada l'anterior documentació, la titularitat del centre perdrà el dret a la subscripció del corresponent document administratiu de concert, sense perjudici que puga tornar a iniciar un nou expedient en el temps i forma establits, per a qualsevol altre curs acadèmic posterior.
  
Quart
  
Les incorporacions, renovacions i pròrrogues que s'acorden per la present ordre hauran de formalitzar-se en els corresponents documents administratius, segons els models aprovats per Ordre de la Conselleria de Cultura i Educació, en els 15 dies següents a la publicació de dita ordre, o en els quinze dies següents al mes de termini a què fa referència l'apartat tercer d'esta ordre, si este termini fora posterior, a les dependències de la direcció territorial corresponent. A tal efecte, els directors territorials de Cultura i Educació hauran de notificar a les persones interessades el dia i l'hora en què hagen de subscriure el document administratiu, que haurà de ser firmat pel director territorial de Cultura i Educació corresponent i el titular del centre docent privat o persona que n'exercisca la representació legal.
  
Si el titular del centre docent, sense causa justificada, no subscriu el document administratiu el dia notificat, hi perdrà el dret.
  
Disposició addicional
  
Les resolucions dels expedients d'incorporació, renovació i pròrroga dels concerts educatius continguts a la present ordre, caldra que s'inscriguen en el Registre de Centres Docents de la Comunitat Valenciana.
  
Conformement a allò establit en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar, potestativament, un recurs de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura i Educació en el termini d'un mes a comptar des de l'endemà de la notificació o publicació, segons corresponga.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació o publicació, segons corresponga.
  
València, 6 de juliol de 2001
  
El conseller de Cultura i Educació,
  
MANUEL TARANCÓN FANDOS
  
Resolucions relatives a l'annex
  
Nota: Les lletres entre parèntesis indiquen la resolució de l'expedient, referides al nivell, etapa o cicle de la columna esquerra immediata.
  
(A) S'estima l'accés al concert educatiu en dit nivell/etapa atenent les unitats que s'assenyalen i amb les característiques i la durada que per a cadascun estableix l'apartat segon de la present ordre.
  
(B) Es desestima l'accés al concert educatiu en el present nivell/etapa.
  
(C) S'estima la renovació del concert educatiu en dit nivell/etapa amb les unitats que s'asenyalen i amb les característiques i la durada que per a cadascun estableix l'apartat segon de la present Ordre.
  
(D) Es desestima la renovació del concert educatiu en el present nivell/etapa.
  
(F) S'estima la sol·licitud d'autorització i concert provisional per a impartir ensenyaments de dit cicle d'ESO durant el curs 2001/2002, amb les unitats que s'assenyalen.
  
(G) Es desestima la solicitud d'autorització i concert provisional per a impartir ensenyaments de dit cicle d'ESO durant el curs 2001/2002.
  
(H) S'estima l'accés/renovació al concert educatiu condicionat a l'autorització del nivell o unitats corresponents abans de l'inici del curs 2001/2002.
  
Motivacions relatives a l'annex
  
Nota: Els números entre parèntesis indiquen la causa, si es produïx, de la denegació total o parcial de la sol·licitud, segons el que s'estableix en l'article 24.1 del Reglament de Normes Bàsiques sobre Concerts Educatius, i que s'expressen a continuació:
  
(1) Insuficiència de crèdit pressupostari disponible (article 24.2 del Reglament de Normes Bàsiques sobre Concerts Educatius).
  
(2) Les necessitats d'escolarització de la zona són ateses pels centres docents finançats amb fons públics, sense que la incorporació/ampliació/pròrroga sol·licitada cobrisca necessitats d'escolarització (article 48.3 de la LODE).
  
(3) Unitats no autoritzades o, si s'escau, insuficient autorització per a accedir a la totalitat del que es sol·licita (article 5 del Reglament de Normes Bàsiques sobre Concerts Educatius).
  
(4) La continuïtat o l'accés al règim de concerts educatius dels centres que imparteixen ensenyaments no obligatoris es basen en les disposicions addicionals tercera de la LODE, sisena del Reglament de Normes Bàsiques sobre Concerts Educatius i transitòria tercera de la LOGSE, en virtut de les quals només escau concertar els centres i unitats que percebien subvenció a l'entrada en vigor d'aquelles lleis orgàniques.
  
(5) La matrícula del centre i la relació alumnes/professor en este nivell només justifiquen el concert per a les unitats que s'hi indiquen (article 16 del Reglament de Normes Bàsiques sobre Concerts Educatius).
  
(6) La demanda de llocs escolars prevista per a la mencionada etapa, a la zona, només justifica el concert per a les unitats que s'indiquen.
  
(7) El nombre i les característiques de l'alumnat amb necessitats educatives especials corresponen a la/les unitat/s i qualificació que figuren en l'annex.
  
(8) Excedir el nombre màxim d'unitats concertades entre FP, cicles formatius, i ESO segon cicle provisional, en relació a les que el centre tenia concertades en el moment d'entrada en vigència de la LOGSE (Disposició transitòria tercera d'eixa Llei).
  
(9) El centre no podrà tindre concertades més de tres unitats entre batxillerat i FPII, que és el nombre d'unitats que tenia concertades en FP-II en el moment d'entrada en vigència de la LOGSE (Disposició transitòria tercera, 5 i 8, de la LOGSE, modificada per la Disposició final primera de la LOPEG).